b'\n_START_ARTICLE_\nCentrul de Zbor Spa\xc8\x9bial Goddard\n_START_PARAGRAPH_\nCentrul de Zbor Spa\xc8\x9bial Goddard (\xc3\xaen englez\xc4\x83 Goddard Space Flight Center (GSFC) este un laborator de cercetare spa\xc8\x9bial\xc4\x83 al NASA, \xc3\xaenfiin\xc8\x9bat la 1 mai 1959, fiind primul centru de zboruri spa\xc8\x9biale al agen\xc8\x9biei. La GSFC lucreaz\xc4\x83 aproximativ 10.000 de civili \xc8\x99i lucr\xc4\x83tori cu contract de colaborare, \xc8\x99i se afl\xc4\x83 la aproximativ 10,5\xc2\xa0km nord-est de Washington, D.C. \xc3\xaen Greenbelt, Maryland, SUA. GSFC, unul dintre cele zece mari centre de teren ale NASA, poart\xc4\x83 numele lui Robert H. Goddard (1882-1945), pionier al propulsiei cu rachete \xc3\xaen Statele Unite._NEWLINE_GSFC este cea mai mare organiza\xc8\x9bie american\xc4\x83 de oameni de \xc8\x99tiin\xc8\x9b\xc4\x83 \xc8\x99i ingineri dedica\xc8\x9bi cercet\xc4\x83rii P\xc4\x83m\xc3\xa2ntului Sistemului Solar \xc8\x99i Universului prin observa\xc8\x9bii spa\xc8\x9biale. GSFC este unul dintre principalele laboratoare din SUA pentru dezvoltarea \xc8\x99i operarea navelor spa\xc8\x9biale \xc8\x99tiin\xc8\x9bifice f\xc4\x83r\xc4\x83 echipaj uman. GSFC efectueaz\xc4\x83 cercet\xc4\x83ri, dezvolt\xc4\x83 \xc8\x99i operareaz\xc4\x83 sisteme spa\xc8\x9biale \xc8\x99i alte tehnologii asociate. Oamenii de \xc8\x99tiin\xc8\x9b\xc4\x83 de la Goddard dezvolt\xc4\x83 \xc8\x99i sus\xc8\x9bin misiuni, iar inginerii \xc8\x99i tehnicienii proiecteaz\xc4\x83 \xc8\x99i construiesc navele spa\xc8\x9biale necesare pentru aceste misiuni. Dintre angaja\xc8\x9bii de seam\xc4\x83 de la Goddard, John C. Mather s-a distins ca laureat al premiului Nobel pentru fizic\xc4\x83 pe anul 2006 pentru realiz\xc4\x83rile sale \xc3\xaen proiectul COBE._NEWLINE_GSFC opereaz\xc4\x83 \xc8\x99i dou\xc4\x83 re\xc8\x9bele pentru urm\xc4\x83rirea zborurilor spa\xc8\x9biale \xc8\x99i pentru achizi\xc8\x9biile de date (Space Network \xc8\x99i Near Earth Network), dezvolt\xc4\x83 \xc8\x99i \xc3\xaentre\xc8\x9bine sisteme de informa\xc8\x9bii \xc8\x99tiin\xc8\x9bifice avansate terestre \xc8\x99i spa\xc8\x9biale \xc8\x99i dezvolt\xc4\x83 sisteme de sateli\xc8\x9bi pentru National Oceanic and Atmospheric Administration (NOAA)._NEWLINE_GSFC gestioneaz\xc4\x83 opera\xc8\x9biunile numeroaselor misiuni at\xc3\xa2t ale NASA c\xc3\xa2t \xc8\x99i interna\xc8\x9bionale, inclusiv telescopul spa\xc8\x9bial Hubble (HST), programul Explorer, programul Discovery, Earth Observing System (EOS), INTEGRAL, Observatorul Solar \xc8\x99i Heliosferic (SOHO), Rossi X-ray Timing Explorer (RXTE) \xc8\x99i Swift. Printre misiunile \xc3\xaencheiate, gestionate \xc3\xaen trecut de GSFC se num\xc4\x83r\xc4\x83 Observatorul de Radia\xc8\x9bii Gamma Compton, SMM, COBE, IUE \xc8\x99i ROSAT. De regul\xc4\x83, misiunile f\xc4\x83r\xc4\x83 echipaj uman de observa\xc8\x9bie asupra P\xc4\x83m\xc3\xa2ntului, precum \xc8\x99i observatoarele de pe orbita P\xc4\x83m\xc3\xa2ntului sunt gestionate de GSFC, pe c\xc3\xa2nd misiunile planetare f\xc4\x83r\xc4\x83 echipaj uman sunt gestionate de Jet Propulsion Laboratory (JPL) din Pasadena, California.'